OBH 3758/1999.
Az állampolgári jogok országgyűlési biztosának jelentése
Előadó: dr. Nagy Réka

Vizsgálat megindulása
	Nevének elhallgatását kérős budapesti panaszos azzal fordult az Országgyűlési Biztosok Hivatalához, hogy a Fővárosi Gázművek Rt. bevezette az alapdíjat, annak ellenére, hogy a panaszos szerint a gázdíjban szerepelnie kell annak a tételnek is, amely a készenlétet tükrözi.
Az Alkotmány 9. § (1) bekezdése  alapján az ügyben a piacgazdaság részének tekintendő szerződési szabadság sérelmének gyanúja miatt indítottam vizsgálatot.

 Megállapított tényállás
	Tekintettel arra, hogy a panaszos a vizsgálatban nevének elhallgatását kérte és a panasz megegyezik egy általam korábban vizsgálat panasszal, ezért az ügyben a tényállás megállapításához a Fővárosi Gázművek Rt. OBH 3667/1999. számú ügyben adott felvilágosítását használtam fel.
	A Fővári Gázművek Rt. elnök-vezérigazgatója a korábbi ügy vizsgálata során a következőkről tájékoztatott:
Az 1999. július 1-én hatályba lépett tarifarendszerről a fogyasztókat 1999. júniusban bemutatott számlákon, illetve annak mellékletében tájékoztatták.  A Fővárosi Gázművek Rt. az üzletszabályzatát illetve annak mellékletét képező közüzemi szabályzatot a 11/1999. ( III. 19.) GM rendeletnek megfelelően módosították és 1999. október 31-ig a Magyar Energia Hivatalhoz jóváhagyásra benyújtották.  A számla hátoldalán található tájékoztató a következőket tartalmazta: " Tisztelt Földgázfogyasztó Ügyfelünk!  A Gázszolgáltatók Egyesülése szolgáltató tagvállalatai ( DDGÁZ Rt., DÉGÁZ Rt., ÉGÁZ Rt., FŐGÁZ Rt., KÖGÁZ Rt., TIGÁZ Rt.) ezúton tájékoztatjuk Önt, hogy gazdasági miniszter 11/1999. ( III.19.) GM rendelete a földgáz díjának megállapításáról 1999. július 1-ei hatállyal életbe lép.  A rendelet 10. §-ában leírtak szerint az új tarifarendszerrel kapcsolatos tájékoztatás a szolgáltató feladata.  Ennek értelmében az alábbiakban felsoroljuk az önt érintő néhány legfontosabb változást.
Az összes fogyasztói kategóriában az eddigi gázdíjon túl bevezetésre kerül az alapdíj ( teljesítménydíj), amelyet az elfogyasztott gázmennyiségtől függetlenül kell megfizetni.
Ha az Ön gázfogyasztását mérő gázmérő(k) névleges (össz) teljesítménye eléri vagy meghaladja a 20 m3/óra értéket, akkor az alapdíjat a gázmérő(k) névleges teljesítménye alapján kell megfizetni.
Szabálytalan vételezés esetén a rendelet által bevezetett ún. felemelt gázdíjat kell megfizetni.
a gázszolgáltatásból szerződésszegés miatt kikapcsolt fogyasztó az alapdíjat a kikapcsolás időtartamára is köteles fizetni.
Kérjük tekintse ezt a tájékoztatást előzetes információ szolgáltatásnak.  Az Ön gázszolgáltatója további részletes információkkal is el fogja látni."
A Főváros Gázművek módosított üzletszabályzata tartalmazza az alapdíjra vonatkozó rendelkezéseket, de csak az üzletszabályzat jóváhagyását követően kötendő közüzemi szerződések díjfizetési feltételei között szerepel az alapdíj.

Alkalmazott jogszabályok
•	A Polgári Törvénykönyvről szóló 1959. évi IV. tv
201. § (1) A szerzôdéssel kikötött szolgáltatásért - ha a szerzôdésbôl vagy a körülményekbôl kifejezetten más nem következik - ellenszolgáltatás jár.

•	A földgáz díjának megállapításáról szóló 11/1999. (III.19.) GM rendelet
2. § (1) E rendelet alkalmazásában
e) alapdíj: éves díj, melyet a fogyasztó a szolgáltatás rendelkezésre állásáért, teljes naptári évre vonatkozóan fizet;
f) teljesítménydíj: éves díj, melyet a fogyasztó a téli fogyasztási idôszakban lekötött legnagyobb teljesítmény után - annak rendelkezésre állásáért - teljes naptári évre vonatkozóan fizet;
g) gázdíj: az a díj, amelyet a fogyasztó (vásárló) az átvett földgáz hômennyisége után fizet;

Lakossági árszabás
6. § (1) Ezt az árszabást kell alkalmazni a gázszolgáltató által a lakossági fogyasztó részére, háztartási célra szolgáltatott földgáz elszámolására.
(2) E rendelet alkalmazása szempontjából háztartási célnak minôsül:
a) a természetes személyek háztartási, fôzési, sütési, fűtési, használati melegvíz-szolgáltató (konyhai, fürdôszobai) és hűtési berendezéseinek,
b) a lakóépületben a lakások rendeltetésszerű használatához tartozó helyiségek (pl. lépcsôház, folyosó, mosókonyha, szárító, gyermekkocsi-tároló, gépkocsitároló, kapualj, központi berendezések helyiségei) fűtését szolgáló berendezések,
c) a lakóépület fűtésére (hűtésére) és használati melegvíz elôállítására engedélyezett központi fűtôberendezés
földgázfogyasztása.
(3) A lakossági fogyasztó - a (8) bekezdés kivételével - a háztartási célra elfogyasztott földgázért a 3. § (3) bekezdése alapján meghatározott gázdíjat, a szolgáltatás rendelkezésre állásáért pedig fogyasztási helyenként a 3. § (8) bekezdése szerinti alapdíjat fizet.
(4) Ha a fogyasztó fogyasztását mérô gázmérô(k) névleges (össz)teljesítménye eléri vagy meghaladja a 20 m3/h értéket, a fogyasztó az alapdíjat a gázmérô(k) névleges (össz)teljesítménye alapján köteles fizetni.
(5) Ha a (4) bekezdés szerinti alapdíjat fizetô fogyasztó gázmérôjének névleges teljesítménye a beépített gázüzemi berendezések névleges teljesítményeinek összegéhez viszonyítva 15%-nál nagyobb, a fogyasztó kezdeményezheti a gázmérô cseréjét a gyártási méretsorozatnak megfelelô típusú és teljesítményű gázmérôre. A fogyasztói kezdeményezést a gázszolgáltató, a rendelkezésére álló műszaki adatok figyelembevételével (beépített gázmérô névleges teljesítménye, üzemelô berendezések száma, teljesítménye, éves gázfelhasználás stb.) köteles 30 napon belül felülvizsgálni. A felülvizsgálat lezárását követô újabb 30 nap elteltével a szolgáltató a fogyasztást a műszakilag indokolt gázmérô teljesítményének megfelelô tarifával köteles elszámolni. Ha a szolgáltató a felülvizsgálat alapján kicseréli a gázmérôt, az új gázmérô beszerzésének költsége a gázmérô tulajdonosát terheli. A fenti mérôcserével kapcsolatos gázmérôkötés kialakításának költsége a fogyasztót terheli. Mérôcsere esetén a földgázfogyasztás elszámolásához újonnan beépíthetô gázmérôk névleges teljesítményét e rendelet 4. számú melléklete tartalmazza.
(6) Ha a gázszolgáltató egy naptári napnál hosszabb üzemzavar miatt földgázt nem szolgáltat, az alapdíjat a kiesô napok arányában nem kell megfizetni. Ez a rendelkezés nem vonatkozik a tervszerű karbantartás miatti kiesésre.
(7) Ha a lakóépületben és a vegyes rendeltetésű (részben lakás, részben egyéb célra használt) épületben (a továbbiakban együtt: lakóépület) a lakossági fogyasztók és a lakossági fogyasztókon kívüli fogyasztók szükségletét közös kazánból elégítik ki, és a szükséges földgázt közös mérôberendezésen mérik, a földgázfogyasztást a lakossági árszabással kell elszámolni.

C) Lakossági fogyasztás árszabása
 	 	 	 	 	
 	 Gázmérô(k) névleges (össz-)teljesítménye 
(m3/h)	 Éves lakossági alapdíj 
(Ft)	 Éves lakossági 
alapdíj* 
[Ft/(m3/h)])	 Gázdíj 
(Ft/MJ)	
 	 20-nál kisebb	 1800	 -	 0,819	
 	 20 és 20-nál nagyobb	 -	 3182	 0,714	

Vizsgálat megállapításai
	Megállapítottam, hogy a beadványban foglalt panasz tárgya megegyezik egy általam korábban már vizsgált panasz tárgyával.  A korábban vizsgált ügyben ( OBH 3667/1999) a panaszos véleménye szerint a fogyasztó által a gázszolgáltatónak fizetett alapdíj olyan szolgáltatásnak minősül, amelyért a közüzemi szolgáltatók nem nyújtanak ellenszolgáltatást.  A panaszos annak a  véleményének adott hangot, hogy az áru, vagy szolgáltatás árában a szolgáltatás teljes árának szerepelnie kell.
Az Alkotmánybíróság a szerződési szabadsággal össszefüggésben a 13/1999. ( VI. 3.) AB határozatában a következőket fejtette ki: Az Alkotmánybíróság következetes álláspontja szerint a szerződési szabadság a piacgazdasággal összefüggésben nyert alkotmányos értéktartalmat.  A szerződési szabadság tehát a piacgazdaság egyik lényeges eleme, amely azonban alkotmányos alapjognak nem tekinthető.
Amint azt az OBH 3667/1999. számú vizsgálat során megállapítottam, az alapdíj alkalmazására gázszolgálatatókat jogszabályi rendelkezések jogosítják fel.  A vizsgálat annak megállapítását célozta, hogy az alapdíj alkalmazását lehetővé tevő jogszabályi rendelkezések nem sértik-e a Ptk 201. §-ába foglalt visszterhesség vélelmét.
A Ptk. e rendelkezése a szerződésekre  a visszterhesség vélelmét mondja ki.  Kivételes tehát az a szerződés, amelyben  szolgáltatásért ellenszolgáltatás nem jár, azaz amikor a szerződés ingyenes.
A visszterhesség törvényi vélelméből következik, hogy ha a felek ettől részben vagy egészben el kívánnak térni, úgy e tekintetben külön meg kell állapodniuk.  A visszterhesség vélelmétől való eltéréshez tehát - akár a Ptk rendelkezésén nyugszik, akár a felek döntésén alapul - kifejezetten eltérő rendelkezés szükséges.
A vizsgálat során megállapítottam, hogy az alapdíjra vonatkozó jogszabályi rendelkezések a fogalom meghatározásával, az üzletszabályzat jóváhagyásra vonatkozó szabályozásával, valamint a díjak számítására vonatkozó előírások meghatározásával megfelelő módon biztosítják a Ptk 201. § - a által rögzített visszterhesség vélelmének  érvényesülését, mindezekre tekintettel pedig nem állítható, hogy a gázszolgáltatók az alapdíjért nem nyújtanak ellenszolgáltatást.
A szolgáltatás polgári jogban az a vagyoni értékű magatartás, amelyet a szerződés kötelezettje a szerződés alapján tanúsítani köteles, illetve amelyet a jogosult a kötelezettől a szerződés alapján követelhet.  Amennyiben tehát a kötelem tárgya olyan magatartás, amely vagyoni értékkel bír, akkor a visszterhesség vélelme nem sérül.  A rendelkezésre állás, helytállás, készenlét vállalása a szolgáltatások egyik alaptípusa.
Megállapítottam, hogy a gázszolgáltatók által alkalmazott alapdíj egy "rendelkezésre állás" típusú szolgáltatás ellenszolgáltatása, ezért alkotmányos jogokkal kapcsolatos sérelem nem áll fenn, így a panaszt mint nyilvánvalóan alaptalant elutasítom.

Budapest, 2001. június 12.

Gönczöl Katalin